Μοιραστείτε το άρθρο





Οι αναγνώστες μας γνωρίζουν την πάγια θέση μας, για μη ανάμιξη του περιοδικού και της ιστοσελίδας σε κομματικές κόντρες. Πολλοί μας έχουν προσάψει διάφορους τίτλους, επηρεασμένοι από τις προϋπάρχουσες προκαλύψεις τους. Θέλουν από εμάς την καταδίκη κάποιων πολιτικών (ατόμων και αποφάσεων) ή στήριξή τους (πάλι από εμάς). Λυπούμαστε, δεν είμαστε με κανέναν, πλην της ίδιας της χώρας μας και της έγκυρης ενημέρωσης των αναγνωστών μας. Με τον τρόπο όμως που αντιλαμβανόμαστε εμείς, και όπως έχουμε μάθει από την θητεία μας δίπλα στον ιδρυτή μας. Και κανείς δεν μπορεί να μας υπαγορεύσει τι να γράφουμε.

Όλα τα παραπάνω δεν μπορούν να μας απαγορεύσουν να λέμε την άποψή μας. Ευτυχώς ή δυστυχώς, την άποψή μας για πολιτικά ζητήματα τη λέμε “στα ίσια” κι όχι για να ικανοποιήσουμε την “κοινή γνώμη”, με τυμπανοκρουσίες και clickbait. Όσοι μας παρακολουθούν χρόνια ξέρουν ακριβώς τι εννοούμε.

Το ότι δεν είμασταν υπέρ ή κατά της προηγούμενης κυβέρνησης, δεν μας απαγόρευσε να κρίνουμε αρνητικά τη στάση της στο θέμα του συνεχώς μειούμενου αμυντικού προϋπολογισμού, και την αύξηση των ψηφοθηρικών επιδομάτων. Ή στην ανικανότητά της να υπογράψει την πολυαναμενόμη αμυντική συμφωνία με τις ΗΠΑ. Ή τη μη συνέχιση κρίσιμων προγραμμάτων για τις Ε.Δ.

Αν θέλαμε να κατακρίνουμε την προηγούμενη κυβέρνηση, δεν θα το κάναμε με τις τεχνοκρατικές προσεγγίσεις που το κάναμε, αλλά με κινήσεις που ξέραμε, αλλά δυστυχώς αν γράφαμε θα πόλωναν το κλίμα μεταξύ των αναγνωστών μας (το οποίο πολύ εύκολα ξεπερνούσε τα όρια σε επίπεδο σχολίων). Τώρα, ας μην μείνουμε εκεί, η προηγούμενη κυβέρνηση κρίθηκε στις εκλογές του Ιουλίου, αυτή η οποία κρίνεται από τους αναγνώστες μας κι εμάς είναι η σημερινή.

Αν κάπου κάναμε συνεχή “αντιπολίτευση” στην προηγούμενη ήταν το θέμα της παροχής επιδομάτων στο τέλος του έτους, από το υπερπλεόνασμα που είχε φέρει η υπερφορολόγηση και οι αντισυνταγματικές περικοπές του περίφημου Νόμου Κατρούγκαλου. Αντί αυτό το πλεόνασμα να κατευθυνθεί είτε στην πραγματική οικονομία (επενδύσεις) είτε στην ενίσχυση της Εθνικής μας Άμυνας, πήγαινε σε επιδόματα τα οποία, όπως απέδειξε η χορήγησή του πριν τις ευρωεκλογές ήταν αναμφίβολα ψηφοθηρικά.

Η εναντίωσή μας σε αυτή την πρακτική, την οποία είχαμε στηλιτεύσει, έκανε αρκετούς να μας χαρακτηρίσουν “δεξιούς”, “οπλάδες”, “φονιάδες των λαών”, “υπαλληλάκια των πολυεθνικών” που πουλάμε όπλα. Τελικά το να αναφέρεις την απλή λογική στην Ελλάδα μπορεί να σε κάνει στόχο. Στο ενδιάμεσο, το ΠΝ τα μόνα πλοία που δεν έχει “βγάλει” στο πέλαγος για να αντιμετωπίσει την τουρκική προκλητικότητα, είναι το Αβέρωφ και η Τριήρης Ολυμπιάς.

Πιστεύετε πως θέλει μαγικές και μαντικές ικανότητες για να προβλέψει κάποιος πως το επόμενο πεδίο διαμάχης του Ελληνισμού θα είναι η Ανατολική Μεσόγειος; Δηλαδή, όταν εκεί κρύβονται υδρογονάνθρακες (κι ουχί υδατάνθρακες) αξίας δις δολαρίων, η Τουρκία θα κάτσει με σταυρωμένα τα χέρια να βλέπει Ελλάδα και Κύπρο να πλουτίζουν; Την έννοια του Lebensraum την έχει ακούσει ποτέ κανείς; ας σηκώσει χέρι…

Τώρα, με έναν Π/Υ 530 εκ. δολαρίων, είναι αλήθεια πως μπορεί να διατηρήσει τις Ένοπλες Δυνάμεις που χρειάζεται η… Πορτογαλία. Που έχει να αντιμετωπίσει τους επιθετικούς μπακαλιάρους του Ατλαντικού. Για μια χώρα με τα γεωπολιτικά προβλήματα της Ελλάδας, είναι παρηγοριά στον άρρωστο.

Αν περιμέναμε κάτι από τη νέα κυβέρνηση, όποια κι αν ήταν αυτή, μετά τις εκλογές του Ιουλίου, ήταν η αλλαγή στην εξοπλιστική πολιτική. Φιλελεύθερη ή σοσιαλιστική, δεξιά ή αριστερή, πιστεύαμε πως θα υπήρχε κάποια αλλαγή ειδικά στον Π/Υ. Παρακολουθούμε προσεκτικά τα όσα συμβαίνουν μέσα στο Υπουργείο μετά τις εκλογές.

Βλέπουμε την εξαιρετική συνεργασία που έχει ένας τεχνοκράτης Υπουργός με τον γνώστη Υφυπουργό, ο οποίος προέρχεται από τις ΕΔ και γνωρίζει τις ανάγκες τους. Ο ένας συμπληρώνει τον άλλον, και ο ένας δεν είναι εκεί για να ελέγχει τον άλλον (όπως συνηθίσαμε για αρκετά χρόνια στο Πεντάγωνο). Βλέπουμε πως παρά τα όσα έγραφαν οι Κασσάνδρες, οι Αρχηγοί συνεχίζουν να κάνουν τη δουλειά που πρέπει να κάνουν και κανείς δεν τους πείραξε, αντίθετα, είναι συνεχώς μαζί με την πολιτική ηγεσία και προσπαθούν. “Ξήλωμα” δεν υπήρξε, γιατί κανείς τους δεν πήγε σε προεκλογική συγκέντρωση κανενός Κόμματος, οι άνθρωποι στρατιωτικοί είναι. Και υπάρχει πραγματική συνεργασία με τους πολιτικούς προϊσταμένους τους.

Το σημαντικότερο είναι πως αυτή τη φορά δεν ήρθε η νέα ηγεσία να διαγράψει μονοκονδυλιά ότι έκανε η προηγούμενη. Η νέα ηγεσία, ακούγοντας και τις εισηγήσεις των Αρχηγών, πήρε τη σκυτάλη από εκεί που είχε μείνει από την προηγούμενη. Στήριξη του προγράμματος των F-16, συνέχεια των συζητήσεων για τις [email protected], συνέχεια της ελληνο-αμερικανικής αμυντικής συνεργασίας που έφτασε σε συμφωνία. Επιτάχυνση των προγραμμάτων για τις ΜΕΚΟ200ΗΝ, τορπίλες, ΜΗ-60R.

Γιατί γράφουμε αυτό το άρθρο; διότι δυστυχώς, το ΥΠΕΘΑ, οι Υπουργοί, οι Αρχηγοί δεν έχουν δυστυχώς … προίκα. Με την έννοια που την ξέρουμε όλοι μας. Να την διαθέσουν για να πάρουμε ας πούμε 24 F-35 ή 30 Rafale. Ή 4 [email protected], ή δυο ακόμη υποβρύχια, ή 300 σύγχρονα ΤΟΜΑ και 40 HIMARS/Deepstrike. Εξαρτώνται για όλα αυτά από το Υπουργείο Οικονομικών. Όσο λοιπόν “μαγειρεύεται” ο νέος Προϋπολογισμός, κρίνουμε απαραίτητο να “παρέμβουμε”.

Ξέρουμε πολύ καλά πως ο Πρωθυπουργός γνωρίζει λεπτομερώς όλα τα προβλήματα και τις ανάγκες των Ενόπλων Δυνάμεων. Ο ΥΕΘΑ έχει πολλές φορές εξηγήσει τις ανάγκες ενίσχυσης του Προϋπολογισμού του ΥΠΕΘΑ. Αν βέβαια θέλουμε οι Ένοπλες Δυνάμεις να συνεχίσουν να προσφέρουν πραγματική κι όχι εικονική αποτρεπτική ικανότητα. Όλα αυτά θέλουν το εξής απλό, χρήμα. Και μάλιστα αρκετό.

Τώρα, αναγκαζόμαστε να γράψουμε γιατί έχουμε αντιφατικά μηνύματα. Από την μια έχουμε μάθει πως “ανεπίσημα” ζητήθηκε από το ΥΠΕΘΑ να μειώσει ακόμη τον Προϋπολογισμό του! Ακόμη κι αν υποθέσουμε πως λόγω των πρόσφατων φοροπερικοπών χρειάζονται, έρχεται ο ίδιος ο Πρωθυπουργός να το ανατρέψει! Ενώ λοιπόν προεκλογικά είχε πει πως δεν θα δοθεί άλλο επίδομα πλην αυτού που δόθηκε προεκλογικά από την προηγούμενη κυβέρνηση, τώρα, λέγοντας πως θα πιαστούν οι στόχοι του 2019, θα μπορέσει να ξαναδώσει Νέο Επίδομα στο τέλος του 2019! Δηλαδή δυο επιδόματα μέσα στο έτος! Αλλά οι Ένοπλες Δυνάμεις στην πείνα!!!

Η γειτονιά μας γίνεται πολύ επικίνδυνη. Αν εμείς συνεχίσουμε να μοιράζουμε επιδόματα, τότε, αν ποτέ χρειαστεί, θα πρέπει να ξέρουμε πως ήταν συλλογική μας ευθύνη που τα στελέχη του ΠΝ θα πολεμήσουν με πλοία 40+ ετών. Θα γίνουμε σκληροί αν πούμε πως τώρα μετράμε τα ευρώ των επιδομάτων, αλλά σε μια σύγκρουση θα μετράμε απώλειες; Η επένδυση χρημάτων στην Εθνική Άμυνα είναι μια κίνηση που -δεδομένων των τρεχουσών συγκυριών- μπορεί να αποδώσει μεγάλη υπεραξία. Για αυτό το σημαντικό θέμα, θα επανέλθουμε με νέο άρθρο μας.



Καταρχάς θα πρέπει να αποφασίσει το ΥΠΟΙΚ αν πιάνει ή δεν πιάνει τους στόχους του Προϋπολογισμού του 2019. Αν ναι, τότε ας αυξήσει για το 2020 τους πόρους του Υπουργείου Εθνικής Άμυνας. Αν δεν τους πιάνει, τότε ας αφήσουμε τα επιδόματα, και ας μιλήσουμε για το αν θέλουμε να έχουμε Ένοπλες Δυνάμεις, και μάλιστα σύγχρονες.

Αυτό που θέλουμε να πούμε είναι πως για πρώτη φορά μετά την έναρξη της Κρίσης, ας δώσει η Κυβέρνηση προτεραιότητα στο ΥΠΕΘΑ και τον Π/Υ του. Ας ακούσει η Κυβέρνηση τις εισηγήσεις που κάνουν ο ΥΕΘΑ και ΥΦΕΘΑ. Ας δώσει λιγότερα σε επιδόματα, για να ενισχύσει εκτάκτως το ΥΠΕΘΑ.

Οι Ένοπλες Δυνάμεις είναι δύσκολο και πολυέξοδο σπορ. Αν δεν έχουμε τις αντοχές, ας το αφήσουμε να πιάσουμε αυτά που ξέρουμε. Και ας βλέπουμε στην τηλεόραση τις τουρκικές εξορύξεις νοτίως της Κρήτης, ή την σημαία τους σε ελληνικά νησιά. Παραφράζοντας γνωστή ρήση γνωστού πολιτικού ανδρός, τα νησιά ας τα χάσουμε, τα επιδόματα μην χάσουμε!